Twee beboet nadat hulle apies drank voer, mishandel | Maroela Media
Twee beboet nadat hulle apies drank voer, mishandel
Frikkie Bosch en Joyce Marais is in die Zastron-landdroshof aan dieremishandeling skuldig bevind nadat hulle onder meer 'n Capuchin-apie brandewyn en Coke gevoer het.
Reinet Meyer, senior inspekteur van die Dierebeskermingsvereniging (DBV) in Bloemfontein, het gesê Bosch en Marais is ook skuldig bevind aan die onwettige invoer van 'n Capuchin-apie.
Bosch en Marais is ingevolge die Dierebeskermingswet gevonnis tot 'n boete van R30 000 elk of 6 maande tronkstraf. Die gevangenisstraf is vir vyf jaar opgeskort. Hulle is ook ingevolge natuurbewaringsordonnansie 8 van 1969 tot 'n boete van R10 000 elk of 36 maande tronkstraf gevonnis. Die tronkstraf is vir vyf jaar opgeskort.
Volgens Meyer het dit in Oktober aan die lig gekom dat Bosch brandewyn en Coke aan 'n Capuchin-apie genaamd Hansie gevoer het. "Volgens 'n beëdigde verklaring het Bosch gereeld vir Hansie brandewyn en Coke gevoer. 'n Tweede Capuchin-apie genaamd Sussie is in Mei 2014 onwettig vanuit Durban in die Vrystaat ingevoer." Meyer het gesê daar is op albei apies beslag gelê toe die bewerings aan die lig gekom het. Die apies is glo in klein hokkies aangehou.
Volgens Meyer was die apies vreeslik maer en verwaarloos. "Hansie het ook verskeie kaal haarlose kolle op sy lyf gehad. Sussie was kronies vermaer en baie uitgeteer. Hansie het baie erge outistiese neigings getoon. 'n Plaaslike veearts het die twee Capuchin-apies ondersoek en sy skok uitgespreek oor die toestand waarin hulle was."
Meyer het gesê die apies is tans nog onder bewaring van die DBV terwyl die nodige permitte verkry word om hulle na 'n veilige plek te neem waar hulle in die natuur sal bly. "Wilde diere hoort in 'n natuurlike omgewing en nie in hokke met mensgemaakte klere en produkte nie."
Familie van vermoorde KZN-man gesoek
Charleston-'massamoordenaar' se baadjie: Waar of wolhaar?
SIT HULLE IN DAAI KLEIN HOKKIES SONDER KOS DIE MARTELAARS HOOP HULLE VERAREM
Hoop dit is 'n les vir andere wat diere mishandel!
Hoe siek wil ons mense wees?
Dit is hoe die wet moet optree teen sulke mense. Diere is ook deur God geskape en verdien net soveel respek en liefde soos wat ons verwag. Dankie vir die Diere beskerming vir die uitstekende werk wat julle doen.
Ek ken mense wat so apie het en glo my sy kry beter behandeling as wat ek vir my kids kon gee. Dit is 'n baie duur tipe troeteldier en het baie aandag nodig. Regtig nie almal verwaarloos hul diere nie.